雁奴
作者：方一夔
朝代：宋

paragraphs: 雁落常水宿，奴輒警暗晦。
己逸渠處勞，禍患出恩愛。
老漁窮意巧，半夜弄光怪。
奴亟告其羣，舉羣驚相戒。
漁火不時明，奴告不息喙。
衆方恬夢寐，不悟伏機械。
一夕雖屢驚，四顧無己害。
利嘴叢之身，尤恐奴相賣。
漁者乘其囂，尺箠盡同隊。
辱令孟堅死，依勢博陸敗。
小忠悞平昔，今日復何悔。